Nafarroako Parlamentuko Mahaiak, 2018ko urtarrilaren 29an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Luis Zarraluqui Ortigosa jaunak aurkeztutako galdera, Nafarroako industriaren negozio-zifrei dagokienez Estatistikako Institutu Nazionalak argitaratutako azken indizeei buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Osoko Bilkuran izapidetzea.

Iruñean, 2018ko urtarrilaren 29an

Lehendakaria: Ainhoa Aznárez Igarza

GALDERAREN TESTUA

Unión del Pueblo Navarro talde parlamentarioari atxikitako foru parlamentari Luis Zarraluqui Ortigosa jaunak, Legebiltzarreko Erregelamenduak ematen dizkion ahalmenez baliatuz eta ondoko zioen azalpenean adierazitakoa oinarri:

Ikusita Estatistikako Institutu Nazionalak azken urtealdiari buruz –2016ko azarotik 2017ko azarora bitarte– argitaratutako negozio-zifren indizea eta aurtengo orain arteko batez bestekoa, honako galdera hau onartzea eta izapidetzea eskatzen du, Nafarroako Gobernuak Osoko Bilkuran ahoz erantzun dezan, goian azaldutako gaiaren honako alderdiei buruzkoa:

Gurea da negozio-zifren indize orokor horretan tasa negatiboa daukan erkidego bakarra –bai azken urtealdian, bai aurten–. Nafarroako Gobernuak zer analisi egiten du horri buruz? Zer neurri dauzkazue gogoan?

Iruñean, 2018ko urtarrilaren 23an

Foru parlamentaria: Luis Zarraluqui Ortigosa